**Thorstein Gunnarsson Wereide** (født 9. mars 1882 i Gloppen, død 14. desember 1969 i Oslo) var en norsk fysiker. Han var også en kjent kunstmaler og har blant annet gitt en større samling malerier til Nordfjord folkehøgskule.

Litt om studiene og fysikken
----------------------------

Thorstein Wereide var sønn av gårdbruker Gunnar Absalonson Vereide (1853–1919) og Marte Torsteinsdatter Rye (1852–1927). Etter oppveksten på Ytre Vereide ved Gloppefjorden havnet han på bygdas private middelskole, før han reiste til Bergen og tok examen artium ved Hambros skole i 1903. Deretter var han ett år ved Volda lærarhøgskule og ett år ved Krigsskolen. Omkring 1910 ble han cand.real. ved Universitetet i Oslo. Avhandlingen *Sorets fenomæn. En undersøkelse av et fysisk problem* sikret ham en doktorgrad i 1913. Den handlet om termodiffusjon og bygget på oppdagelser som sveitseren Charles Soret (1854–1904) hadde gjort omkring 1879.

Wereide studerte 1913–14 teoretisk fysikk i Paris under Jean Baptiste Perrin og Paul Langevin, i 1915–16 i Leipzig og Göttingens universitet. Etter diverse studieopphold søkte han om professoratet etter Kristian Birkeland (1867–1917), men dette gikk imidlertid til Lars Vegard (1880–1963) fra Vegårdshei. Derimot var Thorstein i Egypt for å studere det etterlatte arbeidet etter Birkeland, som hadde bodd i Egypt i sine siste år. 

Fra 1919 til 1953 var Wereide dosent ved Fysisk institutt.

Litt om hans andre interesser
-----------------------------

Han gikk deltid ved Tegneskolen og Statens kunstakademi og var god venn med rektor Wilhelm Peters (1851–1935). Wereide var også svært interessert i parapsykologi, og han var aktiv i Norsk Selskap for Psykisk Forskning og Norsk Selskap for Parapsykologisk Forskning. Han gav ut flere bøker om emnet og traff her journalisten Sophie Margrethe Bredsdorff (1880–1967) som han giftet seg med i 1925. Som frimurer hadde han høyeste gradering og fikk hederstegnet fra Den Norske Frimurerorden, hvis medlemsblad *Meddelelser* han hadde grunnlagt.

Utgivelser
----------

* Thorstein Wereide (1919). *Psykiske fænomener*. Kristiania: Gyldendal.
* Thorstein Wereide (1922). *Relativitetsprincippet, eller tidsrummets struktur*. Kristiania.
* Thorstein Wereide (1940). *Fysikkens naturlove og molekylarfysik: 165 øvelsesopgaver og 165 figurer*. Oslo: T. Wereide.
* Thorstein Wereide (1948). *Mysteriesamfund: innledende orientering om de lukkede etisk-religiøse samfund*. Oslo: [s.n.]

Referanser
----------

1. ↑   Store norske leksikon, oppført som Thorstein Gunnarssøn Wereide, Store norske leksikon-ID Thorstein\_Gunnarssøn\_Wereide[Hentet fra Wikidata]
2. 1 2   Norsk biografisk leksikon, oppført som Thorstein Gunnarsson Wereide, Norsk biografisk leksikon ID Thorstein\_Wereide, besøkt 9. oktober 2017[Hentet fra Wikidata]

Kilder
------

* «Biofysikk og Miljøfysikk ved Universitetet i Oslo : En historisk oversikt ved Thormod Henriksen» (.pdf)
* (no) Thorstein Wereide i Norsk biografisk leksikon
* NRKs fylkesleksikon: Thorstein Gunnarson Wereide

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Deutsche Biographie **·** BIBSYS **·** VIAF **·** GND **·** LCCN **·** ISNI
 |